**TOIMINTA HIETANIEMEN SANKARIHAUTAUSMAALLA**

JÄRJESTYMINEN

Klo 10.40 Seppeleenlaskijat ja -kantajat paikalla (DG ja 1.VDG molemmista piireistä), ohjaaja perehdyttää

10.45 Lippulinna järjestyneenä nelijonoon portaiden alle käytävälle, kärjessä Suomen lippu airueineen, molempien piirien liput ja klubien liput, ohjaaja kertaa lyhyesti tilaisuuden kulun

10.50 Osallistuvat leijonat järjestyneenä nelijonoon ”ylätasanteelle” ja saaneet ohjelman, jossa mm. virsien sanat. Ohjaaja kertaa lyhyesti tilaisuuden kulun.

LIIKKEELLELÄHTÖ

Klo 11.00 Hietaniemen kappelin kellojen alkaessa soida

Komennot: asento, olalle-vie (liput viedään kantoasentoon vasemman olan yli ripustettuun kantovyöhön siten, että lippu on pystysuorassa vartalon keskikohdalla, vasemman käden nyrkki olkapäiden korkeudella ja oikean käden nyrkki vasemman alapuolella kyynärpäiden nojatessa kevyesti vartaloon). Jos ei ole kantovyötä, lippu pidetään tukevasti molemmin käsin mahdollisimman pystysuorassa.

Komento: tahdissa-mars.

Siirrytään järjestyksessä Suomen lippu, piirien liput, klubien lippulinna, seppeleenlaskijat ja -kantajat, muut leijonat ja viimeisenä kuoro.

Marssin aikana lipunkantajat varovat ja väistävät hautausmaan käytävän päällä olevien puiden oksia.

SAAPUMINEN KUNNIANOSOITUSAUKIOLLE

Marssitaan sovituille paikoille. Kunniakäynnin ohjaaja ohjaa osastot paikoilleen tilanteen mukaan.

Osastot pysähtyvät itse, kääntyvät vasempaan (lippulinna ja pääosasto) tai oikeaan (Mannerheimin haudan eteläpuolelle mahdollisesti ohjattava marssijoiden jälki-osa) sekä ottavat tuntumalle ojennuksen.

Komennot: tuntumalle-ojennus, katse eteen-päin.

Komento: jalalle vie.

Lipunkantaja laskee lipun maahan oikean jalkaterän viereen sen ulkopuolelle. Lippu on pystyasennossa. Kaikki liput viedään jalalle.

Komento: lepo, vasemman jalan kantapää irti oikeasta.

KUORO LAULAA SUOMEN LAULUN

Laulu alkaa kuoronjohtajan johtamana, kun on ryhmitytty paikoilleen ja komennettu lepo.

PAPIN PUHE, RUKOUS JA VIRRET

Pappi pitää puheensa.

Puheen päätyttyä komento: asento, lakki-päästä (naiset eivät ota hattua päästä).

Lakki otetaan oikealla kädellä ja viedään vasempaan käteen, lakin etuosa osoittaa oikealle, sormet lakin sisällä, peukalo sen päällä.

Kaikki lipunkantajat (myös Suomen lippu) nostavat lipun pystysuoraan vartalonsa eteen asettaen tangon jalkaterien väliin, ottaa lakin oikealla kädellä päästä ja asettaa sen vasempaan käteensä ja tarttuu sen jälkeen oikealla kädellä lipputangosta aivan vasemman käden alapuolella. Sormet kuten edellä.

Tämän jälkeen pappi sanoo ”rukoilkaamme” (pysytään asennossa, liput eivät tervehdi tai suorita kunnianosoitusta).

Jos sää on kylmä, lakit pidetään päässä. Kyseisen asian ohjeistaa ohjaaja ennen tilaisuuden alkua. Tällöin asento otetaan papin sanoessa ”rukoilkaamme”.

Kun pappi sanoo: aamen, otetaan lepo.

Niiden päätyttyä komento: asento, lakki-päähän.

Lakki viedään oikealla kädellä päähän.

Lipunkantaja siirtää lipun lakin päähän viemisen jälkeen oikean jalkaterän viereen sen ulkopuolelle.

Komento: lepo.

Tämän jälkeen lauletaan ensimmäinen virsi papin todettua ”Laulamme virrestä…”

SEPPELEIDEN LASKUT

Komennot: asento, olalle-vie (liput viedään kantoasentoon).

**Sankariristi**

Komento: laskemme seppeleen sankariristille, huomio katse oikeaan-päin. Katsotaan seppeleenlaskijaa ja -kantajaa Sankariristin suuntaan riippumatta siitä, missä seisotaan.

DG ja VDG lähtevät liikkeelle, DG oikealla puolella ja VDG seppeleen kanssa vasemmalla puolella. He pysähtyvät Sankariristin eteen ja seisovat siinä asennossa neljään laskien. Samalla he kumartavat kevyesti. Tämän jälkeen he ottavat hatut päästä ja VDG ojentaa seppeleen DG:lle. DG lukee seppeleiden tekstit, VDG ja DG laskevat yhdessä seppeleen siten, että seppele jää pystyasentoon ja viimeisenä DG suoristaa surunauhat seppeleen päällä.

Kun DG aloittaa seppeleen laskemisen nauhojen tekstin lukemisen jälkeen, suorittavat piirien liput kunnianosoituksen. Lipun kantaja ottaa vasemmalla jalalla askeleen eteenpäin ja taivuttaa samalla vartaloaan hieman oikealle. Liput lasketaan rintamasuuntaan nähden eteenpäin noin 45 asteen kulmaan. Liput nostetaan heti kallistamisen jälkeen hitaasti entiseen asentoonsa. Klubien liput eivät tee kunnianosoitusta.

Seppeleen laskun jälkeen DG siirtyy takaisin VDG:n viereen ja molemmat vievät lakit päähän. DG ja VDG seisovat asennossa lukien neljään. Samalla he kumartavat kevyesti. DG ja VDG kääntyvät vasemman kautta ympäri täyskäännöksen ja marssivat rinnakkain rivistöön omille paikoilleen.

Komento: katse eteen-päin.

**Marsalkka Mannerheimin hauta**

Komento: laskemme seppeleen Marsalkka Mannerheimin haudalle, huomio katse oikeaan-päin. Katsotaan seppeleenlaskijaa ja -kantajaa Mannerheimin haudan suuntaan riippumatta siitä, missä seisotaan.

Toisen piirin DG ja VDG lähtevät liikkeelle. Toiminta on sama kuin edellä.

Heidän palattua paikoilleen komennot: katse eteen-päin, jalalle-vie, lepo.

Lauletaan toinen virsi papin todetessa ”Laulamme virrestä…”

KUORO LAULAA FINLANDIA HYMNIN

Virren veisuun jälkeen kuoron laulu alkaa kuoronjohtajan merkin mukaisesti.

POISTUMINEN

Komennot: asento, olalle-vie, käännös oikeaan- (vasempaan) päin, tahdissa-mars.

Poistutaan samassa järjestyksessä kuin tultiinkin.

Lipunkantajat varovat jälleen oksia.

MUUT OHJEET

Suomen lippu ei tervehdi missään vaiheessa.

Kaikki miehet ottavat lakin päästä komennolla: lakki-päästä. Naiset eivät ota hattua päästä.

**Seppeleen laskun aikana ottavat ainoastaan seppeleen laskijat ja kantajat lakin pois päästä.**

Sankariristin ja Marsalkka Mannerheimin haudan kunniavartiomiehet/-naiset eivät tee mitään komentojen aikana. He seisovat kevyessä haara-asennossa ja katsovat suoraan eteenpäin.

Suomen lipulle ja molemmille haudoille asetetaan kunniavartiot. Kunniavartioille tulee airutnauhat. Ne kulkevat miehellä oikean ja naisella vasemman olkapään yli. Nauha sidotaan löysällä solmulla hieman vyötärön alapuolelle. Sininen väri tulee alapuolelle.  Miehillä olisi hyvä olla pitkä musta takki ja naisilla vastaava. Airuet voivat olla miehiä tai naisia.

Lippu on aika painava. Kaikkien lipun kantajien suositellaan käyttävän kantovyötä.